रविवार रात लगभग 8:30 बजे एक यात्री स्टेशन के प्लेटफार्म-एक पर स्थित टिकट खिड़की क्रमांक 6 पर सूरत से देवास के लिए जनरल टिकट लेने गया। जिसका किराया 175 रुपए है। इसके बदले विंडो के क्लर्क नरेश सोलंकी ने यात्री से 290 रुपए मांगे। यात्री ने आपत्ति करते हुए पूछा- 290 रुपए किसलिए? क्लर्क ने कुछ बताया नहीं। यात्री ने खिड़की के ऊपर लगे हेल्पलाइन नंबर से सीधे मुंबई हेडक्वार्टर कमर्शियल कंट्रोल में शिकायत की और सीनियर डीसीएम आरती परिहार ने इसकी जांच सूरत स्टेशन के डीसीएमआई को करने के लिए कहा। इसके बाद डीसीएमआई गणेश जाधव यात्री के साथ बुकिंग काउंटर पर गए और क्लर्क से इसकी वजह बताने को कहा, लेकिन क्लर्क कुछ नहीं बता सका। शिकायत के लगभग 10 मिनट बाद हेडक्वार्टर से निलंबित करने का आदेश आ गया।